b"\n_START_ARTICLE_\nTal Shaked\n_START_SECTION_\nBiografia i resultats destacats en competici\xc3\xb3\n_START_PARAGRAPH_\nShaked va aprendre el joc als set anys, i desenvolup\xc3\xa0 les seves habilitats escaqu\xc3\xadstiques en les organitzacions d'escacs escolars de Tucson, Arizona. Com a j\xc3\xbanior, Shaked guany\xc3\xa0 uns quants campionats escolars nacionals, incloent-hi el Campionat Primari Nacional de 1987, el Campionat Elemental Nacional de 1990, el Campionat de K-8 Nacional de 1991, el Campionat de K-8 Nacional de 1992, el Campionat dels Estats Units Cadet (Sub-16) de 1992, i el Campionat J\xc3\xbanior dels Estats Units (Sub-20) de 1995; tamb\xc3\xa9 guany\xc3\xa0 el National Open de 1995. Shaked va guanyar el Premi Laura Aspis el 1991 en tant que jugador estatunidenc menor de 13 anys amb millor r\xc3\xa0nquing, i aquell mateix any esdevingu\xc3\xa9 el m\xc3\xa9s jove jugador que mai hagu\xc3\xa9s guanyat el Campionat Estatal d'Arizona._NEWLINE_La vict\xc3\xb2ria de Shaked al Campionat J\xc3\xbanior dels Estats Units de 1995 el f\xc3\xa9u guanyar-se una pla\xc3\xa7a al Campionat absolut dels EUA de 1996. Malgrat que era de bon tros el jugador m\xc3\xa9s jove, i el de m\xc3\xa9s baix Elo, sorprengu\xc3\xa9 tothom amb la seva actuaci\xc3\xb3, liderant el torneig despr\xc3\xa9s de vuit rondes. M\xc3\xa9s tard el 1996, Shaked reb\xc3\xa9 una beca Frank Samford, que li va permetre de disposar de prou recursos econ\xc3\xb2mics per dedicar-se als escacs a temps complet. Aprofitant l'oportunitat, va assolir tres normes de Gran Mestre en cinc mesos, i obtingu\xc3\xa9 oficialment el t\xc3\xadtol de Gran Mestre; no seria fins a deu anys m\xc3\xa9s tard que un altre jugador de nascut als Estats Units aconseguiria novament aquest t\xc3\xadtol. Dos mesos despr\xc3\xa9s de la seva tercera norma, Shaked guany\xc3\xa0 el Campionat Mundial J\xc3\xbanior de 1997, derrotant el millor jugador del torneig i futur super-GM Aleksandr Moroz\xc3\xa9vitx en un mat d'alfil i cavall, i aconseguint un total de sis vict\xc3\xb2ries i set taules, per quedar per davant de Moroz\xc3\xa9vitx, i del futur Campi\xc3\xb3 del m\xc3\xb3n Ruslan Ponomariov entre d'altres._NEWLINE_Com a guanyador del Campionat del m\xc3\xb3n J\xc3\xbanior, Shaked fou convidat a participar en el supertorneig de Grans Mestres a Tilburg, Pa\xc3\xafsos Baixos, amb una n\xc3\xb2mina de participants que inclo\xc3\xafa el campi\xc3\xb3 del m\xc3\xb3n Garri Kasp\xc3\xa0rov, el futur campi\xc3\xb3 mundial Vlad\xc3\xadmir Kr\xc3\xa0mnik, i els super GMs Svidler, Peter, Aleksei X\xc3\xadrov, Michael Adams, i Judit Polg\xc3\xa1r. A les darreries de 1997, Shaked compet\xc3\xad en el Campionat del m\xc3\xb3n de la FIDE de 1998, i guany\xc3\xa0 el seu matx de primera ronda (contra Ivan Morovic), abans de ser eliminat en la segona ronda (per Serguei Rublevski). El 1998, Shaked avan\xc3\xa7\xc3\xa0 fins a les semifinals del Campionat dels Estats Units, derrotant Bor\xc3\xads Gulko, abans de perdre amb el futur campi\xc3\xb3 Nick de Firmian. Havent ingressat a la Universitat de Maryland amb una beca d'escacs el 1998, ajud\xc3\xa0 a guanyar el Campionat Panameric\xc3\xa0 Intercol\xc2\xb7legial per equips, com a primer tauler del seu equip. Posteriorment, es canvi\xc3\xa0 a la Universitat d'Arizona on es gradu\xc3\xa0 en inform\xc3\xa0tica._NEWLINE_Shaked posteriorment deix\xc3\xa0 els escacs de competici\xc3\xb3, encara que romangu\xc3\xa9 actiu en escacs r\xc3\xa0pids per internet. La seva darrera competici\xc3\xb3 seriosa fou el Campionat del m\xc3\xb3n d'escacs de 1999 (FIDE), i ja havia decidit deixar escacs abans d'aquell torneig a causa de la manca de motivaci\xc3\xb3 i la incertesa econ\xc3\xb2mica que implicava ser un jugador d'escacs professional._NEWLINE_Shaked va fer m\xc3\xa0sters en inform\xc3\xa0tica a la Universitat de Washington el 2004. Actualment treballa com a enginyer de programari per a Google."